મુંબઈસ્થિત સાઇકિયાટ્રિસ્ટ ડૉ.રાજન પ્રભુ કહે છે, “ગ્રીક દેવતા નાર્સિસે પોતાની છબી પાણીમાં જોઈ ત્યારથી તે પોતાના પ્રેમમાં પડી ગયેલા. પોતાના જ પ્રેમમાં પડવાની આ બીમારી નાર્સિસિઝમ તરીકે ઓળખાય છે જે વર્ષોથી ચાલ્યું આવે છે, પરંતુ હવે નાર્સિસિઝમથી શરૂ થયેલી આ સફર સેલ્ફાઈટિસ સુધી પહોંચી છે. આજે દુનિયાની ભીડમાં માનવી એકલો પડીને આત્મકેન્દ્રી બની રહ્યો છે. તે કોઈ ઘટનામાં પોતે સાક્ષી હોવાનું બતાવવા પોતાનો ફોટો ખેંચીને અન્ય સાથે શૅર કરે છે અને લોકો તેને વખાણે છે. જેટલા વધુ લોકો વખાણે તેટલો જ તે વ્યક્તિને વધુ આનંદ મળે છે. અમેરિકન નાગરિક ડેની બ્રાઉમનને દિવસની ર૦૦થી વધુ સેલ્ફી લઈને શૅર કરવાની આદત પડી ગઈ. એક દિવસ તેમ ન થતાં તેણે આત્મહત્યાનો પ્રયાસ કર્યો.